L’exitosa obra “El Crèdit” arriba a Carcaixent
26 de Abril de 2017

Carcaixent

Este dissabte arriba a Carcaixent l’obra “El Crèdit”, l’últim treball de Jordi Galceran, conegut com “el rei de l’humor negre” del teatre actual, per obres com ara “El mètode Grönholm”, “Fuga” o “Burundanga”. El text de Galceran acumula tres anys de representacions en diverses adaptacions que han estat estrenades també als Estats Units, Mèxic o l'Argentina, països on ha aconseguit el reconeixement unànime tant de la crítica com del públic.

Dirigida per Sergi Belbel, “El Crèdit” parteix d’una situació hilarant però totalment actual. Antoni Vicens és un home insolvent que pretén obtenir un crèdit en una sucursal bancària. El director de l’oficina es nega a concedir-li el préstec davant la manca de garanties i avals, però la resposta del client és contundent i amenaça el director que, si no li firma un crèdit de 3.000 euros, farà una cosa que podria arruïnar-li la vida. La reacció del director de la sucursal els col·loca als dos en una situació molt delicada i divertida amb uns girs dramàtics que atraparan l’espectador des del primer moment.

"El Crèdit" es representarà al Teatre D. Enrique el proper dissabte 29 d’abril, a les 20:00 h. Les entrades (8€ normal i 6€ amb Carnet Jove) es poden adquirir ja a l’Àrea de Cultura i en www.instanticket.es. També estaran a la venda el mateix dia del teatre una hora abans del començament de l’espectacle.